b"\n_START_ARTICLE_\nBankas\n_START_PARAGRAPH_\nBankas (it. banca; i\xc5\xa1 vok. Bank, \xe2\x80\x9esuolas\xe2\x80\x9c) \xe2\x80\x93 finans\xc5\xb3 \xc4\xafstaiga, teikianti finansines paslaugas (renkanti ind\xc4\x97lius ir i\xc5\xa1duodanti paskolas) pagal valstyb\xc4\x97s suteikt\xc4\x85 licencij\xc4\x85. Paprastai bankai u\xc5\xbedirba i\xc5\xa1 mokes\xc4\x8di\xc5\xb3 u\xc5\xbe paslaugas bei pal\xc5\xabkan\xc5\xb3 mar\xc5\xbeos.\n_START_SECTION_\nIstorija\n_START_PARAGRAPH_\nSeniausius modernios bankininkyst\xc4\x97s pirmtakus galima rasti senov\xc4\x97s Mesopotamijoje. Buvo skolinama u\xc5\xbestatant derli\xc5\xb3, priimami ind\xc4\x97liai, u\xc5\xbe kuriuos buvo mokamos pal\xc5\xabkanos. Romoje pinig\xc5\xb3 keit\xc4\x97jai vadinti argentariae. Romos imperijai \xc5\xbelugus ir Europoje \xc4\xafsigal\xc4\x97jus nat\xc5\xabriniam \xc5\xabkiui, bankininkyst\xc4\x97 fakti\xc5\xa1kai i\xc5\xa1nyko. Bank\xc5\xb3 atgimimas susij\xc4\x99s su prekybini\xc5\xb3 santyki\xc5\xb3 augimu v\xc4\x97lyvaisiais Viduram\xc5\xbeiais._NEWLINE_\xc5\xa0iuolaikini\xc5\xb3 bank\xc5\xb3 \xc5\xa1aknis galima rasti Viduram\xc5\xbei\xc5\xb3 Italijoje, kurioje i\xc5\xa1 pinig\xc5\xb3 keit\xc4\x97j\xc5\xb3 XII-XIII a. atsirado pirmieji bankininkai, kurie kartu su pinig\xc5\xb3 keitimu priimin\xc4\x97jo saugojimui ind\xc4\x97lius, u\xc5\xbesi\xc4\x97m\xc4\x97 pinig\xc5\xb3 persiuntimu ir skolino pinigus kitiems. Terminas \xe2\x80\x9ebanca\xe2\x80\x9c kilo \xc5\xa0iaur\xc4\x97s Italijos skolintojams dirbant lauke ar dideliuose kambariuose, kur kiekvienas skolintojas tur\xc4\x97jo savo suol\xc4\x85 ar stal\xc4\x85. I\xc5\xa1 prad\xc5\xbei\xc5\xb3 ind\xc4\x97liai buvo priimami tik saugojimui, o u\xc5\xbe tai buvo imamas mokestis. _NEWLINE_Pirmieji bankai atsirado Florencijoje, kuri buvo tapusi stambiu prekybos centru. Pirmosios stambiausios bankinink\xc5\xb3 \xc5\xa1eimos Florencijoje buvo Bardi, Peruzzi ir Acciaiuoli. \xc5\xa1ios \xc5\xa1eimos XIV a. prad\xc5\xbeioje atsidar\xc4\x97 savo filialus prakti\xc5\xa1kai visuose svarbesniuose Europos miestuose ir fakti\xc5\xa1kai vald\xc4\x97 popie\xc5\xbeiaus finansus. 1345 m. Anglijos karaliui Eduardui III vengiant gr\xc4\x85\xc5\xbeinti per \xc5\xa0imtamet\xc4\xaf kar\xc4\x85 susikaupusias skolas, stambiausios bankinink\xc5\xb3 \xc5\xa1eimos patyr\xc4\x97 didelius sunkumus ir galiausiai prarado savo \xc4\xaftak\xc4\x85. Po to meto stambiausi\xc5\xb3 bankinink\xc5\xb3 bankroto tarp 1348 ir 1392 m. didel\xc4\xaf bank\xc4\x85 su gausybe filial\xc5\xb3 suk\xc5\xabr\xc4\x97 Vieri di Cambio de' Medici. Beje, XIII a. Italijos regione Lombardijoje nuo bankininkyst\xc4\x97s verslo atskilo ir ilgainiui atskiromis kreditavimo institucijomis tapo lombardai, teikiantys lombardinius kreditus._NEWLINE_1406 metais Italijos Genojos mieste \xc4\xafkurtas Banco di San Giorgio._NEWLINE_XVII a. didesni bankai \xc4\x97m\xc4\x97 kurtis ir kitose Europos valstyb\xc4\x97se. Prekyboje i\xc5\xa1kilus Olandijos reik\xc5\xa1mei 1609 m. \xc4\xafsik\xc5\xabr\xc4\x97 Amsterdamo bankas, kuris tur\xc4\x97jo didel\xc4\xaf autoritet\xc4\x85 iki XVIII a. pabaigos, kai paai\xc5\xa1k\xc4\x97jo, kad gautus ind\xc4\x97lius daugiausia yra i\xc5\xa1skolin\xc4\x99s miestui ir Oland\xc5\xb3 Ryt\xc5\xb3 Indijos bendrovei. \xc5\xbdlugus pasitik\xc4\x97jimui, bankas buvo likviduotas."